Det har været tørt så længe, at marker, landmænd og græsplæner skriger efter regn. Men der er håb forude, for onsdagen kan blive en særdeles våd dag flere steder i det nordjyske. I løbet af onsdagen begynder ustabil luft at strømme op over landet sydfra, og det sender temperaturerne op mellem 17 og 22 grader, skriver TV2 Vejret. Den ustabile luft bliver til byger, flere steder kan de udvikle sig så kraftigt, at regnen bliver ledsaget af hagl og torden. DMI varsler, at der stedvis kan falde mellem 25 og 35 mm regn på seks timer. I det nordjyske gælder varslet: Jammerbugt, Thisted, Morsø og Vesthimmerlands Kommune. Kraftig regn medfører fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning), nedsat sigtbarhed. Kraftig torden medfører fare for lynbrande, risiko for nedbrud af elektriske systemer, risiko for mange fejlalarmer fra automatiske anlæg.

Referat:
Der er lagt op til en særdeles våd onsdag. Flere steder i regionen kan der falde 35 mm regn på seks timer - og så er der torden i luften.